偈頌二十二首  其二○
作者：釋道生
朝代：宋

paragraphs: 我佛生辰四月八，地涌金蓮隨步發。
天上天下獨稱尊，微妙真機俱漏泄。
雪山成道度衆生，四十九年無剩說。
滔滔苦海架舟航，杳杳昏衢懸日月。
文仲宣義濟陽公，曾向靈山蒙起莂。
示現人間長者身，日用機輪活鱍鱍。
一壽二富三康寧，總是前生修種得。
今生福上更增修，果報來生愈超越。
六門晝夜放毫光，萬罪紅爐飛片雪。
安然端坐白牛車，金鎖玄關盡透脫。
殊勝功德利無邊，宜爾子孫皆顯達。
自知作佛更無疑，何必當來問彌勒。
龜峰末後爲全提，鐵卵生兒樹上飛。